Bus bars deur muur; 4 ander uitgebrand | Maroela Media
Bus bars deur muur; 4 ander uitgebrand
Die uitgebrande dop van die MyCiti-bus wat in Koebergweg aan die brand gesteek is. Foto: Facebook
Vier van die Kaapstadse stadsraad se MyCiti-busse is verwoes sedert die begin van die onbeskermde staking middel Oktober, wat volgens die stadsraad gekenmerk word deur "geweld, intimidasie en verontagsaming van die wet".
In die jongste voorval is 'n MyCiti-bus vandeesweek by die Crassula-bushalte in Koebergweg, Milnerton, aan die brand gesteek, sê Felicity Purchase, Kaapstad se nuwe burgemeesterskomiteelid vir vervoer en stedelike ontwikkeling.
Drie vermeende brandstigters het glo die bus vroegaand aan die brand gesteek nadat hulle petrol oor die binnekant uitgegiet het. Foto: Facebook
Die mans het die bus Woensdag omstreeks 19:40 by dié bushalte bestyg en petrol oor die binnekant daarvan uitgegiet, vertel Purchase, voor hulle op die vlug geslaan het. "Die busbestuurder kon ongedeerd ontsnap."
Nie lank daarna nie, is een van die drie vermeende brandstigters aangekeer. Hy word aangehou in Milnerton se polisiestasie.
Asof die skade wat stakers MyCiti-busse aangerig het, nie erg genoeg is nie, het 'n busbestuurder blykbaar ook Woensdagaand beheer oor 'n bus verloor en deur die omheining van 'n huis in Shearersingel, Summer Greens, naby Century City gebars.
Dit het tot stilstand gekom teen 'n motor wat onder 'n motorafdak langs die huis geparkeer was.
Die MyCiti-bestuurder het glo beheer oor die bus verloor en deur 'n huis se muur geploeg. Foto: Facebook
Die verliese weens die aanvalle op die busdiens beloop reeds sowat R18 miljoen, sê Purchase. "Vier busse is sedert 15 Oktober uitgebrand en nog drie in soortgelyke aanvalle beskadig." Die polisie ondersoek al sewe sake.
"Dit bied 'n mate van troos dat een van die drie verdagtes in hegtenis geneem is wat by die aanval op die MyCiti-bus in Milnerton betrokke was," sê Purchase. "Die stadsraad en die gemeenskap werk nou saam met die Suid-Afrikaanse Polisiediens en dié samewerking kan tot nog inhegtenisnemings lei."
Sy sê omdat die inhegtenisneming uitgevoer is kragtens die Wysigingswet op Strafregtelike Aangeleenthede, wat betrekking het op noodsaaklike infrastruktuur, kan strenger borgtogvoorwaardes gestel en 'n swaarder straf opgelê word van tot 30 jaar gevangenisstraf of 'n boete van tot R100 miljoen.
Ons pendelaars word verontrief en die werknemers wat wel vir werk opdaag, word gedreig.
"Ek wil beklemtoon dat die huidige geweld, aanvalle en intimidasie kommerwekkend is vir die Stad Kaapstad," sê Purchase. "Ons pendelaars word verontrief en die werknemers wat wel vir werk opdaag, word gedreig. Die stadsraad, wetstoepassers en die polisiediens hou die situasie fyn dop en herlei en vergesel busse waar nodig."
Sy loof die diens, wat daagliks nagenoeg 60 000 pendelaars vervoer, dat dit Donderdagoggend gedurende spitstyd teen 85% van sy vermoë bedryf kon word en beskryf dit as "'n groot prestasie in moeilike omstandighede".
Video: Mishandelde sirkusleeus kom in SA aan
Zuma tentakels, oral sigbaar in skade, diefstal en vermorsing.
Mens is verstom oor die mag wat betogers en stakers het. Hulle mag my eiendom, voertuie ander besitting ens vrylik beskadig en vernietig, selfs my lewe bedreig sonder ENIGE nagevolge vir hul dade. Ek mag op geen manier hulle keer, verhoed of myself verdedig sonder ernstige nagevolge soos selfs tronkstraf nie! As voormalige lid van die veiligheidsmagte is dit onaanvaarbaar, onverstaanbaar en onverskoonbaar om so te lewe. Het nooit in my wildste drome gedink die land sal in so 'n toestand verval nie. Geen verskil meer tussen destydse Mad Max flieks en die werklikheid van Suid Afrika nie. Dit is… Lees meer »
Die Metro treine is reeds verwoes, nou die busse. Tree 'n slag die Taxibase aan
Ja, begin nou asb met die taxis, daar is baaaaaaaaaaaaaaaaaie.
In die ou dae sou hulle aangekla word van terrorisme en sabotasie. En sou die doodstraf of lewenslank met dwangarbeid gekry het. Hy gaan Maandag borg kry. Hier gaan niks van kom nie. Die vakbond gaan net staak dan trek hulle al die klagtes terug !!!!!